Barisan hadapan wajar dapat pujian, penghargaan
SHEILA ZAIDI KUCHING : Usaha pasukan hadapan yang terus mengorbankan masa, tenaga malah
keselamatan mereka sendiri semasa tempoh Perintah Kawalan Pergerakan (PKP) ini
terus mendapat pujian dan penghargaan daripada pelbagai lapisan masyarakat. Ahli Dewan Undangan Negeri (ADUN) Batu Kitang Lo Khere Chiang berkata
barisan hadapan inilah hero sebenar kerana semua orang maklum bahawa wabak
Covid-19 ini sangat merbahaya dan boleh membawa maut. “Tetapi dengan semangat juang yang tinggi, barisan hadapan ini tetap
komited dalam menjalankan tugas walaupun terpaksa berjauhan dari keluarga
tersayang. “Sama-sama kita doakan agar semua barisan hadapan kita ini dilindungi dan
dipermudahkan segala urusan mereka,” katanya kepada pemberita dalam satu
kenyataan semalam. Lo yang juga Pengerusi Majlis Perbandaran Padawan (MPP) ingin mengucapkan
jutaan terima kepada petugas-petugas barisan hadapan ini yang terdiri daripada
pihak Jabatan Kesihatan, pihak PDRM khususnya dari IPD Padawan, Angkatan
Tentera Malaysia (ATM), Penguatkuasa MPP dan agensi-agensi yang terlibat semasa
PKP ini. Isnin lalu, Sarawak dikejutkan lagi dengan dua kes kematian melibatkan
mangsa Covid-19 dan juga peningkatan kes positif seramai enam orang sekali gus
menjadikan kes kematian seramai lima orang dan 82 kes positif. Peningkatan angka ini, kata Lo, amat merisaukan semua pihak dan pelbagai
langkah dan inisiatif telah diambil oleh kerajaan untuk memastikan penularan
Covid-19 ini dapat diatasi. “PKP yang dilaksanakan bermula 18 hingga 31 Mac ini adalah salah satu
langkah bagi mengekang penularan wabak Covid-19 dari terus menular. “Sepanjang tempoh PKP ini berjalan, pihak polis dan dibantu oleh Angkatan
Tentera Malaysia (ATM) telah diarahkan bagi melakukan rondaan dan sekatan jalan
raya bagi memantau pergerakkan orang awam dan jika orang awam yang sengaja
melanggar peraturan ini, tindakan dibawah Akta Polis 1967 akan dikenakan,”
tegas Lo. Oleh yang demikian, beliau menggesa supaya orang ramai khususnya penduduk
di kawasan DUN  Batu Kitang agar mematuhi
arahan semasa. Katanya, diharapkan dengan adanya kerjasama dari semua pihak, kita dapat
mengurangkan penularan Covid-19 ini. 
See author's posts
